**V Jornada de Logística L’última Milla, organitzada per PIMEC Baix Llobregat-L’Hospitalet, El Prat Empresarial i l’Ajuntament del Prat**

**La Jornada de Logística L’última Milla reflexiona sobre la convivència entre el comerç de proximitat i el comerç digital**

**Les jornades, organitzades per PIMEC Baix Llobregat-L’Hospitalet, El Prat Empresarial i l’Ajuntament del Prat, orienten el teixit empresarial sobre les alternatives i oportunitats que ofereix la logística de proximitat.**

**En representació de l’Ajuntament del Prat, hi ha assistit l’alcalde, Lluís Mijoler, i el tinent d’alcalde de l’Àrea de Desenvolupament Econòmic del consistori, Juan Carlos Moreno.**

PIMEC Baix Llobregat-L’Hospitalet, El Prat Empresarial i l’Ajuntament del Prat han organitzat la V Jornada de Logística L’última Milla, on s’ha parlat de la convivència entre el comerç digital i el comerç de proximitat.

Durant l’acte, que va tenir lloc ahir al Centre de Promoció Econòmica del Prat, s’ha comptat amb la participació d’experts en logística i mobilitat i representants de l’administració pública i del sector del comerç, que han donat a conèixer al teixit empresarial del territori les alternatives i oportunitats que ofereix la logística de proximitat.

A l’acte, hi han participat el vicepresident de PIMEC Baix Llobregat-L’Hospitalet, Jaume Masclans; el president del Prat Empresarial, Jordi Morera; l’alcalde de l’Ajuntament del Prat de Llobregat, Lluís Mijoler; i el tinent d’alcalde de l’Àrea de Desenvolupament Econòmic del consistori, Juan Carlos Moreno.

L’alcalde del Prat, Lluís Mijoler, ha explicat en el seu parlament que jornades com aquestes ens situen davant del següent dilema: “què fer davant de transformacions tan profundes que tenen el caràcter de canvi d’època, com la digital; com adaptar les nostres formes de treballar, produir, distribuir i consumir i, en definitiva, com adaptar el nostre sistema econòmic a aquestes transformacions, no ja per mantenir-lo, sinó per transformar-lo i fer-lo capaç de generar major prosperitat”. Respecte al paper del Prat en aquesta transformació, Mijoler ha afegit: “estem al costat dels que innoven, dels que innoveu, per mirar de cara els reptes no ja del futur, sinó del present, i per desenvolupar-hi respostes que ens permetin impulsar un teixit econòmic més sòlid, que generi major prosperitat i amb una major vinculació i responsabilitat amb el seu entorn.”

Per la seva banda, Masclans ha destacat la importància d’aquesta jornada perquè “permet reflexionar sobre l’Última Milla i com han canviat els nostres hàbits de compra en els darrers anys”. El president del Prat Empresarial, Jordi Morera, ha explicat que “aquestes jornades han de servir per inspirar-nos i estar al cas de novetats i canvis normatius en un sector tan canviant com el de la logística”. Moreno ha afirmat que “la col·laboració publicoprivada és clau per avançar cap a la sostenibilitat sense renunciar al servei que demanda el consumidor”.

En el marc de la jornada, Ignasi Sayol, president del Clúster de Logística de Catalunya i president de PIMEC Logística, ha ofert la conferència “L’Última Milla. Oportunitat o Problema”, durant la qual ha parlat de les tendències del sector logístic. “S’està produint una acceleració per regionalitzar les cadenes de subministrament amb una producció més propera al mercat on es consumeix”, ha afirmat. També s’ha referit a d’altres tendències com l’augment de la producció local, la pressió per aconseguir una cadena de subministrament verda, l’ús de tecnologies que permeten velocitat, seguretat, transformació i eficiència, i el pas del *Just-in-time* al *Just-in-case*.

El president de PIMEC Logística ha parlat també de l’imprescindible canvi de tendència en relació al transport i ha explicat: “no podem ser un país eficient i mediambientalment sostenible si el transport per carretera representa encara la major part del transport de mercaderies”. A més, ha posat èmfasi en el creixement del comerç electrònic, que ja suposa el 8% del comerç global a Espanya. “Cal anar cap a polítiques de consens per adaptar-nos a aquesta tendència en el sector”, ha explicat.

D’altra banda, Isaac Piñeiro, director de vendes de Mail Boxes; Xavi Valverde, CEO de Kanguro; i Mònica Puyal, gerent d’Ofiprat, han participat en una taula rodona per abordar la convivència del sector comerç i el logístic en el comerç electrònic. Finalment, Ignasi Ragàs, assessor tècnic de l’Ajuntament de Barcelona per l’Estratègia de la Distribució Urbana de Mercaderies, ha parlat de la regulació de l’Última Milla.

*(Nota de premsa basada en el comunicat de PIMEC Baix Llobregat-L’Hospitalet)*